એક સદ્ ગૃહસ્થને એમનાં શ્રીમતીજીએ સૂચના આપી કે આજે આપણે ઘેર પેલા પ્રતિષ્ઠિત પુરૂષો મળવા આવવાના છે માટે સંભાળીને બેસજો, બોલજો, ને પેલાં ક્રીમ કલરનાં રેશમી કપડાં પહેરજો. એ સદ્ ગૃહસ્થે સ્વસ્થતાપૂર્વક શાંતિથી જણાવ્યું કે તારી સૂચના માટે આભાર. તારી સૂચનાઓ સદા આવી જ હોય છે. છતાં પણ હું મારી ઈચ્છા પ્રમાણે કરતો રહું છું. હું જેવી રીતે રોજ રહું છું, બોલું છું, તેવી રીતે જ રહીશ, બેસીશ ને બોલીશ. રોજનાં જ વસ્ત્રો પહેરીશ. કોઈના માટે આવશ્યક દેખાવ કે દંભ નહીં કરું. જેવો છું તેવો જ રહીશ.